అనలాగ్ ఫోటోగ్రఫీ
అనలాగ్ ఫోటోగ్రఫీ (ఆంగ్లం: ) అనగా ప్రస్తుతం ఉన్న డిజిటల్ సాంకేతిక (Digital Technology)లో, సంబంధిత డిజిటల్ ఉపకరణాలను (డిజిటల్ కెమెరాలను, ఫోన్ కెమెరాలను, మెమరీ కార్డులను) ఉపయోగించకుండా, ఫిలిం చుట్ట/ఇన్స్టంట్ ఫిల్మ్/ఫోటోగ్రఫిక్ కాగితం లను ను సంబంధిత ఫిలిం కెమెరాలలో వాడి, వాటికి అనువైన సారూప్య ప్రక్రియలను అవలంబించి ఛాయాచిత్రాలను సృష్టించటం/ముద్రించటం .
2004 తర్వాత డిజిటల్ ఫోటోగ్రఫీ జనబాహుళ్యం లోకి రావటం వలన అనలాగ్ ఫోటోగ్రఫీ తగ్గుముఖం పట్టింది. రోజురోజుకీ పెరుగుతోన్న సాంకేతికాభివృద్ధితో, మెగాపిక్సెళ్ళ వలన డిజిటల్ ఫోటోగ్రఫీలో అంతులేని స్పష్టత రావటం; డిజిటల్ ఫోటోగ్రఫీలో, రసాయనాల మరియు డార్క్ రూం యొక్క అవసరం లేకపోవటం; ఫోటోగ్రఫీలో ప్రాథమిక అంశాలు తెలియకపోయినా, నైపుణ్యం లేని వారు కూడా కేవలం మోడ్-డయల్ ను మార్చి డిజిటల్ కెమెరాలలో అద్భుతమైన ఫోటోలు తీయగలగటం; వివిధ రకాల డిజిటల్ ఫిల్టర్ లు, ఫోటో ఎడిటింగ్ అప్లికేషన్లు వాడి ఇష్టానుసారం డిజిటల్ ఫోటోలను మర్చుకోగలిగే సౌలభ్యం కలిగి ఉండటం; ఇలా మార్చిన ఫోటోలను సాంఘిక మాధ్యమాలలో అప్ లోడ్ చేసి మన్ననలు పొందటం డిజిటల్ ఫోటోగ్రఫీలో సులువు కావటం తో ఔత్సాహికులు, నిపుణులు డిజిటల్ బాట పట్టారు.
అయితే ఏ కారణాల వలన అనలాగ్ ఫోటోగ్రఫీ కనుమరుగైందో, అవే కారణాల వలన గోడకు కొట్టిన బంతి వలె మరల తిరిగి వచ్చింది. ముఖ్యంగా పాశ్చాత్య దేశాలలో 2014 నుండి కొడాక్‌, ఫూజీఫిల్మ్, ఇల్ఫోర్డ్ వంటి బ్రాండ్ల ఫిలిం విక్రయాలను మిన్నంటాయి . 20వ, 30వ పడులలో ఉన్న యువ పోర్ట్రెయిట్ మరియు వెడ్డింగ్ ఫోటోగ్రఫర్లు, తాము తీసే ఫోటోలలో ఒక ప్రత్యేక శైలి రావటం కోసం ఫిలిం ను వినియోగించటమే దీనికి ప్రధాన కారణం. ఫిలిం ఫోటోగ్రఫీలోని సమస్యలు, సాంకేతిక అవరోధాలు, దాని అవలక్షణాలే డిజిటల్ యుగంలో కళాత్మక లక్షణాలుగా పరిగణించబడటం మరొక కారణం.
చాప క్రింద నీరులా పారుతూ ఉన్న నవీన ఫిలిం విప్లవం ఇప్పుడు తూర్పు దేశాలలో కూడా విస్తరిస్తూ ఉంది. భారతదేశంలో అనలాగ్ ఫోటోగ్రఫీ పాశ్చాత్య దేశాలలో అంతగా విస్తరించకపోయిననూ, ఇక్కడి ఫోటోగ్రఫర్లలో కొంత శాతం దీనిపై కూడా దృష్టి పెట్టారు .
4వ శతాబ్దంలోనే గ్రీకు తత్త్వవేత్త అరిస్టాటిల్ Problems అని తను వ్రాసిన పుస్తకంలో సూదిబెజ్జం కెమెరాల గురించి చర్చించాడు.
5వ శతాబ్దంలో చైనీయులు పగోడాలు తలక్రిందులుగా గోడలపై కనబడటం గమినించారు. 10వ శతాబ్దానికి చెందిన షెన్ కువో అనే చైనీసు శాస్త్రవేత్త కెమెరా అబ్స్క్యూరా పై పరిశోధనలు చేసి, మొట్టమొదట దానికి జ్యామితీయ మరియు పరిమాణాత్మక గుణగణాలని ఆపాదించగలిగాడు. 10 నుండి 16వ శతాబ్దం వరకూ ఇబ్న్-అల్-హైతం, గెమ్మా ఫ్రిసియస్, గియాంబటిస్టా డెల్లా పోర్టా వంటి వారు సూదిబెజ్జం కెమెరాల వలన ప్రతిబింబం ఎందుకు తలక్రిందులగా ఏర్పడుతుందో రచనలు చేశారు. 1600 వ సంవత్సరానికి గియాంబటిస్టా డెల్లా పోర్టా సూదిబెజ్జం కెమెరాకి కటకాన్ని ఉపయోగించాడు. 1850 సంవత్సరంలో స్కాటిష్ శాస్త్రవేత్త డేవిడ్ బ్ర్యూస్టర్ సూదిబెజ్జం కెమెరాతో మొట్టమొదటి ఛాయాచిత్రాన్ని సృష్టించాడు.
కాంతిని నమోదు చేయటం పై అంతకు మునుపు నుండే పలువురు పలువిధాలుగా గుర్తించినను, పరిశోధనలు చేసినను వాటిని శాశ్వత పరచే ప్రక్రియ లో మాత్రం 18వ శతాబ్దం వరకూ ముందడుగు పడలేదు.
1816 లో కళాకారులైన ఫ్రెంచి సోదరులు జోసెఫ్ నీప్సె మరియు క్లైడ్ నీప్సె లు మొదటి నెగిటివ్ ను, దాని పాజిటివ్ ను సాధించారు. 1826-27 లో వీటిని శాశ్వత పరచే ప్రక్రియలను కనుగొన్నారు. ఇదే పద్ధతిని అనుసరించి కొద్దిగా మెరుగులు దిద్ది వారి భాగస్వామి లూయిస్ డాగురే, డాగురోటైప్ ను కనుగొన్నాడు. 19 ఆగష్టు 1839 న ఫ్రాన్సు, ఫోటోగ్రఫీని ప్రపంచానికి తాము ఇచ్చే కానుకగా పరిచయం చేసింది. 50వ దశకానికి లార్జ్ ఫార్మాట్ ఫోటోగ్రఫీ జన బాహుళ్యం లోకి వచ్చింది . సిల్వర్ అద్దకం గల రాగి పలక పై జరిగే రసాయన చర్యలతో నమోదయ్యే కాంతితో ఛాయాచిత్రం ఏర్పడేది. తర్వాత రాగి పలకల స్థానే గాజు పలకలు వచ్చాయి. అప్పట్లో ప్లాస్టిక్ నాణ్యతా పమాణాలు తక్కువగా ఉండటం, ప్లాస్టిక్ కంటే గాజు పలకలే చవకగా లభ్యం కావటం తో డాగురోటైప్ లు ఫోటోగ్రఫీలో రాజ్యం ఏలాయి. కొద్ది పాటి మార్పులతో ఇంగ్లాండుకు చెందిన హెన్రీ ఫాక్స్ టాల్బాట్ క్యాలోటైప్ ను కనుగొన్నాడు. క్యాలోటైప్ లో కాగితపు నెగిటివ్ లు తయారయ్యేవి.
ఇత్తడి బొత్తాములు తయారు చేసే స్కోవిల్ సంస్థ, లార్జ్ ఫార్మాట్ ఫోటోగ్రఫీకి ఇత్తడి/వెండి తో తయారు చేయబడే ఫోటోగ్రఫిక్ ప్లేట్ల తయారీలోకి అడుగిడింది. 1839 లోనే ఫ్రాన్సు నుండి దిగుమతి అయ్యే ఫోటోగ్రఫిక్ ప్లేట్లకు ధీటుగా అమెరికాలోనే స్కోవిల్ కంపెనీ ఫోటోగ్రఫిక్ ప్లేట్లను తయారు చేసింది. .
1851 లో బ్రిటన్ కు చెందిన ఫ్రెడెరిక్ స్కాట్ ఆర్చర్, ఫ్రాన్సుకు చెందిన గుస్తావ్ లే గ్రే దాదాపు ఒకేసారిగా కొలాయిడన్ అనే వెట్ ప్లేట్ ప్రక్రియను కనుగొన్నారు. 1860 నాటికి కొలాయిడన్ ప్రక్రియ డాగురోటైప్ ల కు స్వస్తి పలికించింది.
1880 నాటికి డ్రై ప్లేట్ సాంకేతికత కూడా అభివృద్ధి చేయబడింది.
తాము క్రొత్తగా తయారు చేసిన రోల్ ఫిలిం విక్రయించేందుకు వీలుగా కొడాక్, మొట్టమొదటి పెట్టె కెమెరా అయిన కొడాక్ నెంబరు 1 ని విడుదల చేసింది. ఫోటోగ్రఫీ అంటే ఉత్సాహం చూపే చిన్నారులను దృష్టిలో ఉంచుకొని ఈ కెమెరా తయారు చేయబడింది. అందుకే అప్పటి పిల్లలు ఇష్టపడే కార్టూన్ బ్రౌనీ పేరు ఈ కెమెరాకు పెట్టబడింది. కేవలం ఒక్క డాలరు ధరతో బ్రౌనీ అమ్మకాలు మొదలయ్యాయి. చవకగా లభ్యమవటం, వాడుకలో సులభంగా ఉండటం తో బ్రౌనీ జనాదరణ పొందింది. ఇతర సంస్థలు కూడా బ్రౌనీ వలె పెట్టె కెమెరాలు తయారు చేయటం ప్రారంభించాయి. బ్రౌనీ ని మరింత అభివృద్ధి చేసి కొడాక్ బ్రౌనీ 2 ను కూడా విడుదల చేసింది.
లార్జ్ ఫార్మాట్లు అయిన డాగురోటైప్ మరియు కొలాయిడన్ ప్రక్రియలలో వాడబడే ప్లేట్లలో పగిలిపోయే అవకాశాలు ఎక్కువగా ఉండటం, కాపీ చేయటం కష్టతరంగా ఉండటంతో క్రొత్త దారులు వెదకవలసి వచ్చింది. ఫోటోగ్రఫీ నైపుణ్యం అవసరమయ్యే ఒక కళ/వైజ్ఙానిక శాస్త్రం గా మాత్రమే కాక, ఔత్సాహికులకు అభిరుచిగా మారటం, ఫోటోగ్రఫీ లో వచ్చిన ఈ పెనుమార్పును ఈస్ట్‌మన్‌ కొడాక్‌ అందిపుచ్చుకొంటూ మీడియం ఫార్మాట్ కెమెరాలు, వాటికి తగిన ఫిలిం ను తయారీ ప్రారంభించటం తో లార్జ్ ఫార్మాట్ ఫిలిం మరుగున పడింది.
లార్జ్ ఫార్మాట్ కెమెరాలకు వాడే ముసుగులోకి ఫోటోగ్రఫర్ వెళ్ళటం, కూర్చవలసిన దృశ్యం లో మార్పులు చేయటం కోసం బయటికి రావటం, మరల ముసుగు లోపలికి వెళ్ళటం వలన ఒక్కొక్క ఫోటోగ్రాఫ్ కు చాలా సమయం వెచ్చించవలసి వచ్చేది. ఇలా కాకుండా కూర్చవలసిన దృశ్యం యొక్క ప్రతిబింబం కెమెరా లో కనబడితే సమయం ఆదా అవుతుంది అనే ఉద్దేశ్యంతో టె ఎల్ ఆర్ కెమెరాలు అవతరించాయి.
1885 లోనే లండన్ కు చెందిన ఒక సంస్థ మొట్టమొదటి టి ఎల్ ఆర్ కెమెరాను తయారు చేసినట్లుగా చెప్పుకొంది. 1929 లో జర్మనీ తయారీలు అయిన రోలీకార్డ్ మరియు రోలీఫ్లెక్స్ కెమెరాల తో టి ఎల్ ఆర్ కెమెరాలు జనాదరణ పొందాయి.
మీడియం ఫార్మాట్ కెమెరాలు వచ్చిననూ అవి కొంత ఖరీదైనవి కావటం తో చవక కెమెరాల అవసరం ఏర్పడింది. పలు సంస్థలు చవకైన మీడియం ఫార్మాట్ టాయ్ కెమెరాలు నిర్మించాయి. వీటిలో లుబిటెల్, డయానా మరియు హోల్గా లు మంచి జనాదరణ పొందాయి. చవకగా ఉండటానికి ప్లాస్టిక్ తో నిర్మాణం చేయటం వలన, నిర్మాణ లోపం వలన ఛాయాచిత్రాలలో కలిగే లైటు లీకులు, ప్లాస్టిక్ కటకాల వలన పిక్టోరియలిజం మరియు ఇంప్రెషనిజం శైలులకు దగ్గరగా ఛాయాచిత్రాలు సృష్టించబడటం/విగ్నెటింగ్ వంటి ప్రభావాలు కనబడటం వంటి వాటిని ఫోటోగ్రఫర్లు కళాత్మక లక్షణాలు గా గుర్తించారు..
Gosularstvennyi Optiko-Mekhanicheskii Zavod (GOMZ అనగా State Optical-Mechanical Factory) ను 1965 లో Leningradskoe Optiko Mekhanichesko Obedinenie (LOMO అనగా Leningrad Optical-Mechanical Union) గా మార్చారు. లోమో సంస్థ మొదట Komsomolets అనే టి ఎల్ ఆర్ కెమెరా ను తయారు చేసింది. దీనికి మరిన్ని మెరుగులు దిద్ది Lubitel (అనగా రష్యన్ లో ఔత్సాహికుడు (Amateur)) అనే కెమెరాను విడుదల చేసింది.
1960వ దశకంలో హాంగ్‌కాంగ్ లోని కౌలూన్ ప్రదేశానికి చెందిన గ్రేట్ వాల్ ప్ల్యాస్టిక్ ఫ్యాక్టరీ (Great Wall Plastic Factory) చే ఒక చవకైన కెమెరాగా డయానా కెమెరాని రూపొందించటం జరిగింది. అధిక భాగం కెమెరాలు యునైటెడ్ కింగ్‌డమ్ మరియు అమెరికా సంయుక్త రాష్ట్రాలకి ఎగుమతి అయ్యేవి. డయానా కెమెరాలలో అధికభాగం నామమాత్రపు ధరలకి వాణిజ్య ప్రదర్శనశాలలో, సంతలలో, తిరునాళ్ళలలో, లాటరీలలో ఇవ్వబడేవి. కొంతకాలం తపాలా ద్వారా కూడా విక్రయించబడినవి.
1981 లో టీ. ఎం. లీ చే హాంగ్ కాంగ్ లో రూపొందించబడింది. హోల్గా కెమెరా యొక్క ప్రధాన ఉద్దేశం దిగువ మధ్య తరగతి ఉద్యోగులు అధిక జనులకు పండుగ-పబ్బాలకు సకుటుంబసపరివార ఛాయాచిత్రాలను అతి చవకగా అందుబాటులోకి తేవటం. విదేశీ విపణులకు హోల్గా పరిచయమైన కొన్ని సంవత్సరాలకే కొందరు ఛాయాచిత్రకారులు ప్రకృతి దృశ్యాలను, నిశ్చలన చిత్రాలను, రూప చిత్రాలను ప్రత్యేకించి వీధి ఛాయచిత్రకళను అవాస్తవికంగా, ఇంప్రెషనిజం కళాశైలిని స్ఫురింపజేసేలా చిత్రీకరించటం మొదలుపెట్టారు. కెమెరా సాంకేతికతలో నానాటికీ పెరిగిపోతున్న ఖరీదైన ఆధునిక సాంకేతికతో పోలిస్తే, హోల్గా కెమెరాలో ఖచ్చిత గుణం లేకపోవటం, ఛాయాచిత్రాలు కాంతి తప్పటం, మరియు ఇటువంటి ఇతర చవక లక్షణాల వలన ఛాయాచిత్రకారుడు ఆవిష్కరణపై మరియు సృజనాత్మకతలపై దృష్టి పెట్టవలసి రావటాన్ని ఈ అనుభవపూర్వక వాడుకరులు కొనియాడారు. ఈ అంశాలలో హోల్గా డయానా కెమెరాకు మరియు అదివరకూ ఉపయోగంలో ఉన్న ఇతర టాయ్ కెమెరాలకు వారసురాలైనది.
హానిబాల్ గుడ్ విన్ గ్లాస్ ప్లేట్లకు ప్రత్యామ్నాయంగా పారదర్శక ఫిలిం రోల్ ను కనుగొన్నాడు. చాలా ప్రయత్నాల తర్వాత గుడ్విన్ ఫిలిం పై పేటెంటు హక్కులను పొందాడు. గుడ్విన్ తో ఒప్పందం ప్రకారం పేటెంటు హక్కులు గల ఫిలిం ను స్కోవిల్ సంస్థ తయారు చేయటం మొదలు పెట్టింది.
ఒక ప్రక్క కొడాక్ వేగం పెంచింది. అంతకు మునుపు ఫోటోగ్రఫీ ఒక కళగా, శాస్త్రంగా పరిగణించబడి కేవలం నిపుణులకు మాత్రమే సాధ్యపడేది. ఫోటోగ్రఫీకి కావలసిన పరికరాలు పెద్దవిగా ఉండటం, దాని వలన వాటి ధర కూడా ఎక్కువగా ఉండటం, ఫోటోగ్రఫీ లో ఔత్సుకుత పెరగటం, సాధారణ ప్రజానీకం కూడా ఫోటోగ్రఫీ ని అభిరుచిగా అలవరచుకోవటం గమనించిన కొడాక్ ఫోటోగ్రఫీని జనబాహుళ్యంలోకి తీసుకెళ్ళే ప్రయత్నంలో 1901 లో కొడాక్ బ్రౌనీ అనే ఒక మీడియం ఫార్మాట్ కెమెరాను తయారు చేసింది . రెండుంపాఫు (2.25) ఇంచిల పొడవు, అంతే వెడల్పు గల ఫోటోలను 117 ఫిలిం పై నమోదయ్యే ఈ కెమెరా మీడియం ఫార్మాట్ ఫిలిం కు బీజాలు వేసింది. తర్వాతి కాలంలో 117 ఫిలిం వాడే కెమెరాల తయారీ ఆగిపోవటం, మీడియం ఫార్మాట్ లో 120, 620, 220 ఫిల్ం లు రావటంతో కొడాక్ 117 ఫిలిం తయారీని ఆపివేసింది.
1970లో 135 ఫిల్మ్ రాకతో మీడియం ఫార్మాట్ లు కనుమరుగయ్యాయి.
ఫోటోగ్రఫీ కేవలం నిపుణులకే కాదని, సగటు వినియోగదారుడు కూడా చక్కని ఫోటోలు తీయవచ్చని, దీని కోసం వినియోగదారుడు శ్రమ పడవలసిన అవసరం లేదని, కేవలం కెమెరా పైనున్న మీట వారు నొక్కితే చాలు, మిగతాది తాము చూసుకొంటామని కొడాక్ తెలిపింది. ఫోటోగ్రఫీని ఒక వైజ్ఞానిక శాస్త్రం, ఒక కళ అనే మూసల నుండి బయటపడవేసి అనలాగ్ కెమెరా లను మరియు ఫిలిం ను జనబాహుళ్యంలోకి తెచ్చింది ఈస్ట్‌మన్‌ కొడాక్‌ యే. కొడాక్ కంటే మేలిమి ఫిలిం చుట్టలను ఆన్స్కో తయారు చేసిననూ, ఆన్స్కో ఎన్నటికీ కొడాక్ ను ఢీ కొట్టలేకపోయింది. తన పరిశోధనలతోనే ఫిలిం చుట్టకు అనేక మెరుగులు దిద్దిన కొడాక్ సంస్థ, బలమైన ప్రత్యర్థి లేకపోవటంతో ఫిలిం తయారీలో కొంతకాలం గుత్తాధిపత్యం చెలాయించింది.
1934 లో జపాన్ కు చెందిన ఫూజీఫిల్మ్ ఫిలిం తయారీ మొదలుపెట్టింది. ఫూజీఫిలిం అమెరికా లో ఫిలిం విక్రయించటం మొదలుపెట్టిననూ అది తమకు ఎన్నటికీ పోటీదారు కాలేదు అని కొడాక్ పొరబడింది. తర్వాత ఫూజీ కూడా కొడాక్ తో పోటీ పడటం, ఫూజీ పై కొడాక్ దావా వేయటం, ఆ దావాలో కొడాక్ వైఫల్యం చవిచూడటం జరిగింది. ఈ లోగా ఫూజీ, అమెరికా లో పుంజుకొంది.
1935 లోరష్యాలోని కాజాన్ కు చెందిన ఫ్యాక్టరీ ఫిలిం నెంబరు 8 మొట్టమొదటి ఫిలిం ను విడుదల చేసింది. ఫిలిం తయారీలో పలు ఆవిష్కరణలు చేసిన ఈ ఫ్యాక్టరీ, రెండవ ప్రపంచ యుద్ధం లో సైతం ఫిలిం తయారీని ఆపలేదు. అప్పటి సోవియట్ యూనియన్ ప్రశంసలు చూరగొన్న ఫ్యాక్టరీ, 1974లో టాస్మా గా పేరు స్థిరపరచుకొంది. యుద్ధం తర్వాత కూడా టాస్మా ఫిలిం లో పలు పరిశోధనలు చేసి, నూతన ఆవిష్కరణలను చేసింది.
మొదట నష్టాలను చవి చూసినా, ఇటలీకి చెందిన ఫెర్రానియా ఫిలిం 30వ దశకంలో లాభాల బాట పట్టింది. అనలాగ్ కెమెరాల తయారీ కూడా మొదలు పెట్టింది. తరాలు, అభిరుచులు మారినా ఇటలీ వాడే ఫెర్రానియా ఫిలిం మాత్రం మారలేదు. క్రొత్తదనం కూడా పాత ఫెర్రానియా పై అద్భుతంగా ఆవిష్కరించబడింది. 40, 50 వ దశకాలలో కూడా ఫెర్రానియా కు తిరుగులేకుండా పోయింది. 60వ దశకంలో విడుదలైన ఫెర్రానియా P30 బ్లాక్ అండ్ వైట్ ఫిలిం, ఇటాలియన్ సినిమాను క్రొత్త పుంతలు త్రొక్కించింది. హాలీవుడ్ లో P30 ఫిలిం పై నిర్మితమైన చలన చిత్రాలకు ఆస్కార్ల పంట పండింది.
ఒక ప్రక్క 1991లో సోవియట్ యూనియన్ విచ్ఛిన్నంతో ఉక్రెయిన్ లో సినీ పరిశ్రమ చావు దెబ్బ తిన్నది. దీనితో సంయుక్త రష్యా కు ప్రియమైన స్వెమా ఫిలిం ఉత్పత్తి ఆగిపోవటం, తప్పనిసరి పరిస్థితులలో ఫిలిం స్కూలు విద్యార్థులు గడువు తీరిన ఫిలిం (expired film) పై చలన చిత్రాలు చిత్రీకరించవలసి రావటం, ఫలితంగా లఘు చిత్రానికి చలన చిత్రానికి మధ్య ఉన్న సన్నని గీత చెరిగిపోవటం, దాని వలన వచ్చిన ఆ ప్రత్యేకమైన శైలికి అంతర్జాతీయ స్థాయిలో మన్ననలు రావటం తో ఫిలిం యొక్క ప్రత్యేకత ఏమిటో ప్రపంచానికి తెలిసివచ్చింది. చలనచిత్ర సాంకేతిక వర్గం/స్టిల్ ఫోటోగ్రఫర్ల యొక్క నైపుణ్యానికి, గడువు తీరిన స్వెమా ఫిలిం పై చిత్రీకరణే ఒక ఒక కొలబద్ధగా మిగిలిపోయింది.
బెల్జియం నుండి ఆగ్ఫా, జర్మనీ నుండి అడాక్స్, మాకో మరియు ఆర్వో, చైనా నుండి లక్కీ ఫిలిం మరియు షాంఘై ఫిలిం, జపాన్ నుండి నిప్పాన్ ఫిలిం, కోనీకా మరియు మిత్సుబిషి, చెక్ రిపబ్లిక్ నుండి ఫోమా, ఇంగ్లండు నుండి ఇల్ఫోర్డ్, క్రొయేషియా నుండి ఎఫ్కే, భారతదేశానికి చెందిన ఇందు ఫిలింలు ఫోటోగ్రఫీలో, చలనచిత్రరంగంలో సందడి చేశాయి.
1893 నాటికి వాడబడుతోన్న 70 ఎంఎం ఫిలిం ను థామస్ ఎడిసన్ పరిశోధనశాలలో పని చేస్తోన్న విల్లియం కెన్నెడీ లారీ డికెన్సన్ అనే సాంకేతిక నిపుణుడు సగానికి కత్తరించి, పైనా మరియు క్రింద్ర, రంధ్రాలు వేయించి మొట్టమొదటి 35ఎంఎం ఫిలిం ను సృష్టించాడు . నాలుగు రంధ్రాల వెడల్పు ఒక ఫ్రేం గా వాడుకొనటానికి ఈ ప్రయత్నం జరిగింది. (తర్వాతి కాలంలో దీనినే హాఫ్-ఫ్రేం గా గుర్తించటం జరిగింది. 35ఎంఎం ఫిలిం పై ఫుల్ ఫ్రేం కు ఎనిమిది రంధ్రాల వెడల్పు కావలసి వస్తుంది.)
అప్పటికే జనాదరణ పొందిన మీడియం ఫార్మాట్ కెమెరాలు, ఫిలిం కన్నా 135 కెమెరాలు, ఫిలిం చిన్నవిగా ఉండటం తో 1970 నుండి 135 ఫిల్ం ఊపందుకొంది. 1999 నాటికి వచ్చిన డిజిటల్ విప్లవం తో 135 ఫిల్ం తో బాటు మొత్తం అనలాగ్ ఫోటోగ్రఫీ తుడిచిపెట్టుకుపోయింది.
Cosina CX2 లాగే ఉండే కెమెరా ఒకటి, రష్యా లో ప్రజలందరికీ అందుబాటులో ఉండే ధరలో నిర్మించాలన్న ఆలోచనతో లోమో ఎల్ సి-ఏ తయారు చేయబడింది. 70వ దశకంలో స్మెనా అనే మరో టాయ్ కెమెరా కూడా 135 ఫిలిం కొరకు నిర్మించబడింది. దీనితో టాయ్ కెమెరాలు 135 ఫిలిం కు కూడా విస్తరించబడ్డాయి.
కాలక్రమేణా సాంకేతిక పెరిగేకొద్దీ ఫిలిం తయారీ లో కూడా పలు సాంకేతిక పురోగతులు జరిగాయి.
1935 లో కొడాక్ మొట్టమొదటి కలర్ ఫిలిం కొడాక్రోం ను విడుదల చేసింది.
1936 లో ఆగ్ఫా తమ కలర్ ఫిలిం ఆగ్ఫాకలర్ న్యూ ను విడుదల చేసింది.
అధిక ఖర్చు, వాడుక కష్టతరం కావటం వలన యాభయ్యవ దశకం వరకు కలర్ ఫిలిం కు పెద్ద గుర్తింపు రాలేదు. 60వ దశకం నుండి కొన్ని ప్రత్యేక సందర్భాలకు మాత్రం కలర్ ఫిలిం ను వాడేవారు. 70వ దశకం నాటికి కలర్ ఫిలిం చవకగా లభ్యం కావటం మొదలయ్యింది.
1963 కల్లా పోలరాయిడ్ కూడా ఇన్స్టంట్ కలర్ ఫిలిం ను విడుదల చేసింది.
1907 లోనే లూమియర్ ఆటోక్రోం స్లైడ్ ప్లేట్ ను కనుగొంది. 1930 లో లూమియర్ ఫిలిం కలర్ విడుదల అయ్యాక ప్లేట్లు ఆగిపోయాయి.
1910 నాటికి ఇన్ఫ్రారెడ్ ఫిలిం ను ఉపయోగించి ఇన్ఫ్రారెడ్ ఫోటోలు తీయటం జరిగింది. సాంకేతిక, భద్రతా రంగాలకు పరిమితమైన ఇన్ఫ్రారెడ్ ఫోటోగ్రఫీ, 1930 నాటికి సాధారణ వినియోగదారులకు చేరింది. 60వ దశకానికి ఇన్ఫ్రారెడ్ ఫోటోగ్రఫీని విరివిగా వాడటం జరిగింది.
3 జనవరి 1983న కొడాక్ డి ఎక్స్ ఎన్ కోడింగ్ ఫిలిం ను విడుదల చేసింది. ఆటోమేటిక్ కెమెరాలలో ఫిలిం ను లోడ్ చేయటాన్ని సులభతరం చేసింది.
టె ఎల్ ఆర్ కెమెరాలలో వీక్షణ ఒక కటకం, ఛాయాచిత్రం నమోదు చేయటానికి మరొక కటకం ఉండటం వలన కొన్ని తప్పులు దొర్లేవి. ఈ తప్పులను సరి చేయటానికి వీక్షణకు, ఛాయాచిత్రం నమోదు చేయటానికి ఒకే కటకం వాడవలసిన అవసరం ఏర్పడింది. ఫలితంగా ఎస్ ఎల్ ఆర్ కెమెరాలు తయారు చేయబడ్డవి.
లార్జ్ ఫార్మాట్ లో ఎస్ ఎల్ ఆర్ కెమెరా 1884 కే అమెరికాకు చెందిన సి ఆర్ స్మిత్ సంస్థ రూపొందించింది. 1920వ దశాబ్దం లో చిన్న ఫార్మాట్ లకు పలు ఇతర సంస్థలు ఎస్ ఎల్ ఆర్ లు రూపొందించాయి. 1936 లో జర్మనీ కి చెందిన కినీ ఎగ్జాక్టా వినియోగదారుల కోసం విడుదల చేయబడ్డ మొట్టమొదటి ఎస్ ఎల్ ఆర్ కెమెరా అయ్యింది.
1948 లో అమెరికా కు చెందిన ఎడ్విన్ ల్యాండ్ అనే శాస్త్రవేత్త ఇన్స్టంట్ కెమెరా ను కనుగొనటంతో, ఇన్స్టంట్ ఫిలిం ల తయారీ మొదలయ్యింది. పోలరాయిడ్ సంస్థ పలు ఇన్స్టంట్ కెమెరాలను, ఇన్స్టంట్ ఫిలిం లను తయారు చేసింది. కొడాక్, ఫూజీఫిలిం లు కూడా ఈ రంగంలో కాలు మోపాయి. ఫోటో తీసిన కొద్ది సెకనులలోనే తమ కళ్ళ ముందే ఫిలిం కాస్తా ఫోటోగా సంవర్థన చెందటం చూసి జనాలు మురిసిపోయేవారు.
అంతకు మునుపే డిజిటల్ ఫోటోలు తీయబడినను, సగటు వినియోగదారుడిని దృష్టిలో ఉంచుకొని 1975 లో మొట్టమొదటి డిజిటల్ కెమెరాను కొడాక్ తయారు చేసింది. 90వ దశకంలో ఊపందుకొన్న డిజిటల్ ఫోటోగ్రఫీ, అనలాగ్ ఫోటోగ్రఫీకి చరమగీతం పాడింది.
డిజిటల్ ఫోటోగ్రఫీ లో ఉన్న లాభాలు
21వ శతాబ్దంలో పుంజుకొన్న డిజిటల్ ఫోటోగ్రఫీ నుండి అప్పటికే పాతబడిపోయిన ఫిలిం ను ఉపయోగించే ఫోటోగ్రఫీని వేరు చేయటానికి, అనలాగ్ ఫోటోగ్రఫీ అనే పదం సృష్టించబడింది.
డిజిటల్ విప్లవం అనలాగ్ ఫోటోగ్రఫీకి గొడ్డలి పెట్టు అయ్యింది. ఒక్కొక్కటిగా అన్ని సంస్థలు, తమ అనలాగ్ ఉత్పత్తుల తయారీని నిలిపివేస్తున్నట్లు ప్రకటించాయి.
డిజిటల్ ఫోటోగ్రఫీని అందిపుచ్చుకోలేకపోవటం, ఫిలిం, అనలాగ్ కెమెరాల విక్రయాలు తగ్గుముఖం పట్టటంతో, 90వ దశకం ద్వితీయార్థంలో కొడాక్ ని ఆర్థిక సమస్యలు చుట్టుముట్టాయి. 2004 లో కొడాక్ ఇకపై అనలాగ్ కెమెరాలు, ఫిలిం తయారీ నిలిపివేస్తున్నట్లు ప్రకటించింది.
2006 లో అనలాగ్ కెమెరాల తయారీని నిలిపివేస్తున్నట్లు నికాన్ మరియు కొనీకా-మినోల్టా ప్రకటించాయి
90వ దశకానికి హేకింగ్ ఎంటర్ప్రైజెస్ ఆన్స్కోను కొనివేసింది. ఆన్స్కో కాలప్రవాహంలో కలిసిపోయింది.
2004 నాటికి స్వెమా నష్టాలలో కూరుకుపోయింది.
నవంబరు 2007 లో షోస్త్కా నగర పాలిక సంస్థ స్వెమా ఫిలిం పునురుద్ధరణలో పెట్టుబడులను ఆకర్షించటానికి ప్రణాళిక మొదలుపెట్టిననూ, ఇది కాగితాల వరకే పరిమితమైంది.
నష్టానివారణ చర్యలు చేపట్టినా 2005 లో ఆగ్ఫా ఫోటో కుప్ప కూలింది 200/400 స్పీడ్ గల తమ ఫిలిం లను ను నిలిపివేస్తున్నట్లు 2018 లో ప్రకటించింది.
2007 జనవరిలో ఫ్రాన్సుకు చెందిన బర్గర్ ఫిలిం తో ఫోర్టె సంస్థ యొక్క ఒప్పందం ముగిసింది.
పలు చేతులు మారిన ఫెర్రానియాను 1964లో 3M అనే సంస్థ సొంతం చేసుకొంది. 80వ దశకం వరకు ఫిలిం ఉత్పత్తి రంగంలో పలు ఆవిష్కరణలు చేసిననూ, 90వ దశకంలో మందగించిన ఎదుగుదల నుండి కోలుకొనేందుకు ఫిలిం ఉత్పత్తిని 3M నుండి ఇమేషన్ అనే సంస్థకు తరలించడం జరిగింది. 2000 సంవత్సరం నాటికి ఇమేషన్ కూడా డిజిటల్ ఫోటోగ్రఫీ యుద్ధాన్ని గెలవలేకపోయింది. 2010 లో ఫెర్రానియా ఫ్యాక్టరీ కి తాళం వేయబడింది. ఫ్యాక్టరీని స్థానిక ప్రభుత్వం సొంతం చేసుకొంది.
నష్టాల ఊబిలో చిక్కుకొన్న ఎఫ్కే ఫిలిం 2012 నాటికి మూతబడింది
2016 లో ఫూజీఫిలిం, తమ బ్లాక్ అండ్ వైట్ ఫిలిం తయారీని నిలిప్వేస్తున్నట్లు ప్రకటించింది
2018 లో భారత్ కు చెందిన ఇందు ఫిలిం లు కూడా మూతబడింది.
ఫిలిం దూరమయ్యే కొద్దీ, దానికి కావలసిన నైపుణ్యం, ఫిలిం ఫోటోగ్రఫీ యొక్క శైలి, ప్రత్యామ్నాయ ఛాయాచిత్రకళకు ఫిలిం దగ్గరగా ఉండటం వంటి అంశాలపై ప్రజలలో మోజు పెరిగింది. సయనోటైప్ అనునది ఫోటోలని సయాన్ బ్లూ రంగులో ముద్రించే ఒక ఫోటోగ్రఫిక్ ప్రింటింగ్ ప్రక్రియ. 20వ శతాబ్దంలో ఈ ప్రక్రియ ఇంజినీరింగ్ రంగాల్లో బాగా ప్రాచుర్యం పొందినది. సరళమైన తక్కువ ఖర్చుతో కూడుకొన్న ఈ ప్రక్రియ ఇంజనీరింగ్ రంగంలో భాగమైన బ్లూప్రింట్ లని పెద్దమొత్తంలో కాపీ చేయటానికి ఉపయోగపడేది. ఇందులో రెండు రసాయనాలని ఉపయోగిస్తారు.ద్విబహిర్గతం అనగా రెండు లేదా అంతకన్నా ఎక్కువ బహిర్గతాలని ఒకే ఫిలిం ఫ్రేం పై జరపడం. ఇలా బహిర్గతం జరపటం వలన ఒకే ఛాయాచిత్రంలో పలు ప్రతిబింబాలు ఒకదాని పై ఒకటి ఉన్నట్టు అగుపిస్తాయి.కాలానికి, డిజిటైజేషన్ కు అతీతంగా ఫూజీఫిలిం, టాస్మా లు ఫిలిం తయారీ కొనసాగిస్తూనే ఉన్నాయి.
1991లో ఒక విద్యార్థి బృందానికి దొరికిన లోమో ఎల్ సి-ఏ చాలా వ్యత్యాసంగా ఫోటోలను తీయటం తో వారు దాని పై ఆసక్తి కనబరచారు. ఇటువంటి ప్రత్యేకత కలిగి ఉన్న పురాతన కెమెరాలకు క్రొత్త సొబగులు అద్ది వాటిని పునర్నిర్మించటం మొదలు పెట్టారు. లోమోగ్రఫీ అనే సంస్థగా ఏర్పడి లోమో ఎల్ సి-ఏ ను లోమో ఎల్ సి-ఏ+ గా, డయానా కెమెరాను డయానా ఎఫ్+ గా నిర్మించింది. వీటితోబాటు లుబిటెల్, హోల్గా వంటి పలు టాయ్ కెమెరాలకు సూదిబెజ్జం కెమెరాలౌ పునర్జన్మను ఇచ్చింది. డిజిటల్ ఫోటోగ్రఫీ సర్వసాధారణం అయిన నవీన యుగంలో మెరుగులు దిద్దిన పురాతన కెమెరాలకు, గడువు తీరిన ఫిలిం కు, ప్రత్యాన్మాయ ఛాయాచిత్రకళ కు గిరాకీ పెరిగింది. లోమోగ్రఫీ ఉద్యమం ప్రపంచం నలుమూలలా ప్రాకుతూ ఫిలిం విప్లవాన్ని సృష్టించింది.
ఫిలిం ఇక లేదు అనుకొనే అవకాశం లేకుండా పాశ్చాత్య దేశాలలో ఫిలిం పై మోజు పెరిగింది. తమ ఇళ్ళలోని అల్మారాలలో పడి ఉన్న అనలాగ్ కెమెరాలకు పట్టిన దుమ్మును, అక్కడి యువత దులిపారు. వాటిలో ఫిలిం చుట్టలు వేసి అద్భుతమైన ఫోటోలు తీసారు. #FilmIsNotDead, #AnalogPhotography వంటి హ్యాష్ ట్యాగుతో సాంఘిక మాధ్యమాలలో ఫిలిం ప్రేమికులు ఫిలిం ను ప్రచారం చేయటం మొదలు పెట్టారు. పాతతరం కెమెరాలు మరియు ఫిలిం లో ఉండే మంచి లక్షణాలను మాత్రమే కాకుండా, అవాంఛనీయ ఫాగింగ్ (ఫోటోగ్రఫీ), డబుల్ ఎక్స్పోజరు, విగ్నెటింగ్, ఫిలిం గ్రెయిన్ వంటి లక్షణాలను కూడా ప్రేమించటం మొదలు పెట్టారు. 2003 నాటికి ప్రపంచంలో పలు ప్రదేశాలలో ఫిలిం అమ్మకాలు పెరిగాయి.
హర్మాన్ టెక్నాలజీస్ తో ఒప్పందం కుదుర్చుకొన్న బర్గర్ ఫిలిం 8 నెలల తర్వాత, 2007 లో తెరచుకొంది.
2008 లో ఇంపాజిబుల్ ప్రాజెక్ట్ అనే సంస్థ పోలరాయిడ్ ను సొంతం చేసుకొంది. 2010 లో అమ్మకాలు మొదలు పెట్టింది. సెప్టెంబరు 2017 న ఇంపాజిబుల్ ప్రాజెక్ట్, పోలరాయిడ్ ఒరిజినల్స్ గా పేరు మార్చుకొంది.
2009లో రష్యాకు చెందిన ఫిలిం ప్రేమికులు, సెయింట్ పీటర్స్‌బర్గ్ కేంద్రంగా ఫిలిం ను ఉత్పత్తి చేయటం మొదలు పెట్టారు. 2017లో తమ ఫిలిం ను వీరు సిల్బెర్రా గా నామకరణం చేశారు.
ఆగ్ఫాఫోటోను అడాక్స్ కొన్నది. ఆగ్ఫా ఫిలింలో ఉన్న పలు లోపాలను సరిదిద్దింది. ADOX PAN 400 పేరు పెట్టి 2010 సెప్టెంబరులో ఈ ఫిలిం ను విడుదల చేసి ఫిలిం అమ్మకాలు పున:ప్రారంభించింది. పలు చేతులు మారిన అడాక్స్, ఆగష్టు 2016 లో స్విట్జర్ ల్యాండ్ లో ఫిలిం తయారీ యంత్రాలను సొంతపరచుకొంది . ఫిబ్రవరి 2017లో జర్మనీ లోని బాద్ సారొ అనే ప్రాంతంలో ఫిలిం/సంబంధిత రసాయనాలు ఉత్పత్తి చేయటానికి సరక్రొత్త ఫ్యాక్టరీ నిర్మించటం మొదలు పెట్టింది.
2013 లో ఇటలీకి చెందిన ఇద్దరు చలనచిత్ర సాంకేతిక నిపుణులు, ఫెర్రానియా ను పున:ప్రారంభించటానికి అక్కడి స్థానిక ప్రభుత్వంతో మంతనాలు నడిపారు. అనేక ఒడిదుడుకులకు ఎదురొడ్డి, చివరకు సఫలీకృతులయ్యారు. ఫెర్రానియా యొక్క ఫ్యాక్టరీ LRF (Laboratori Ricerche Fotografiche) లో ఏళ్ళకు తరబడి ఆగిపోయిన యంత్రాలు పని చేయటం మొదలు పెట్టాయి. 1 ఫిబ్రవరి 2017 నాటికి అత్యంత్ర ప్రజాదరణ గల P30 ఫిలిం ఫెర్రానియా ఫ్యాక్టరీలో మరల ఉత్పత్తి అయ్యింది.
2013 లో నష్టాల నుండి కోలుకొన్న తర్వాత తమ అనలాగ్, ఫిలిం ఉత్పత్తులు కొడాక్ అలారిస్ కు మారుస్తున్నట్లు కొడాక్ ప్రకటించింది.
2016 లో భారత్ లో ఫిలిం తయారీకీ ప్రణాళిక చేస్తున్నటు కొడాక్ ప్రకటించింది.
2017 లో తాము 2012 లో నిలిపివేసిన కొడాక్ ప్రొఫెషనల్ ఏక్తాక్రోం తయారీని పున:ప్రారంభిస్తున్నట్లు కొడాక్ అలారిస్ ప్రకటించింది.
2018 లో కొడాక్ అలారిస్, ఫిబ్రవరిలో తమ P3200 ఫిలింను, మేలో డిస్పోజబుల్ కెమెరాను వరకు విడుదల చేసింది.
సామాన్యుడికి కూడా లార్జ్ ఫార్మాట్ కెమెరాలు అందుబాటులోకి తేవటమే ధ్యేయంగా పని చేసిన ఇంట్రెపిడ్ కెమెరా కంపెనీ (Intrepid Camera Company) తమ మొట్టమొదటి లార్జ్ ఫార్మాట్ కెమెరా ను విడుదల చేసింది.
ఫోటోగ్రఫీ లో ఎన్ని మార్పులు వచ్చిననూ, సూదిబెజ్జం అందం సూదిబెజ్జానిదే. అధునాతన కెమెరాలు చిత్రీకరించే ఛాయాచిత్రాలలో షార్ప్ ఫోకస్ వలన చాలా స్పష్టత ఉంటుంది. శక్తిమంతమైన జూం కటకాల తో దృక్కోణపు వక్రీకరణ లేకుండా ఛాయాచిత్రాలు తీయవచ్చు. ఐనా ప్రత్యాన్మాయ ఛాయాచిత్రకారులు సూదిబెజ్జం కెమెరాల వలన ఏర్పడే సాఫ్ట్ ఫోకస్, దృక్కోణపు వక్రీకరణలను ఇష్టపడతారు.
అనలాగ్ విప్లవం తర్వాత సూదిబెజ్జం పై ఆసక్తి పెరిగింది. ప్రతి సంవత్సరం ఏప్రిల్ ఆఖరి ఆదివారం ప్రపంచ సూదిబెజ్జపు దినం గా ప్రకటించబడింది . ఇబ్బడిముబ్బడిగా సూదిబెజ్జం పై వెబ్-సైటులు పుట్టుకువచ్చాయి. సూదిబెజ్జం కెమెరాతో తీసే ఫోటోలపై ప్రతి యేటా పోటీలు జరుగుచున్నవి . సూదిబెజ్జం కెమెరాలు కొన్ని ఇళ్ళలో తయారు అవుతూ ఉంటే, కొన్నింటిని సంస్థలు రూపొందించి వినియోగదారులకు విక్రయిస్తున్నాయి.
ఫిలిం చుట్టలు రెండు రకాలు. అవి 
అనలాగ్ ఫోటోగ్రఫీకి ఉపయోగించే వేర్వేరు రకాల ఫిలిం ఫార్మాట్లు
షాట్ తీయగనే కెమెరా నుండి బయటకు వెలువడే ఫిలిం స్వయంచాలితంగా సంవర్థనం చెంది పాజిటివ్ గా మారిపోతుంది. ఇన్స్టాక్స్, పోలరాయిడ్ వంటి సంస్థలు ఈ ఫిలిం ను తయారు చేస్తాయి. ఈ సంస్థలచే నిర్మించబడే కెమెరాలలోనే ఈ ఫిలిం లు ఇముడుతాయి. ఇతర సంస్థలు నిర్మించే ఇన్స్టంట్ కెమెరాలు కూడా ఈ ఫిలింలు ఇమిడేట్లుగానే తయారు చేస్తాయి.
సాధారణంగా ఫిలిం వేగం ఐ ఎస్ ఓ 100 నుండి 800 వరకూ ఉంటాయి. కొన్ని సంస్థలు ప్రత్యేకంగా ఐ ఎస్ ఓ 25, 50, 1600, 3200 లని కూడా తయారు చేస్తాయి. ఎక్కువ కాంతి ఉన్న ఛాయాచిత్రాలకి ఎక్కువ వేగం అవసరం రాదు. తక్కువ కాంతి ఉన్న ఛాయాచిత్రాలకి ఎక్కువ వేగం గల ఫిలిం అవసరం అవుతుంది.
ఫెర్రానియా, సిల్బెర్రా, అడాక్స్, ఇల్ఫోర్డ్ వంటి సంస్థలు వారి వారి వెబ్-సైటుల ద్వారా ఫిలిం ను విక్రయిస్తాయి. అమెజాన్, ఫ్లిప్ కార్ట్ వంటి ఈ-కామర్స్ కంపెనీలు సైతం పలు రకాల ఫిలిం లను విక్రయిస్తాయి. అనలాగ్ ఫోటోగ్రఫీని సమర్థించే lomography.com, fotoimpex.de, filmphotographystore.com లు పలు రకాల ఫిలిం లను, అనలాగ్ కెమెరాలను విస్తృతంగా విక్రయిస్తాయి. బెంగుళూరుకు చెందిన filmfotostore.com కూడా ఫిలిం, మరియు అనలాగ్ కెమెరాలను విక్రయిస్తుంది.
ఫిలిం సంవర్థనం లో రకరకాల ప్రక్రియలు గలవు. బ్లాక్ అండ్ వైట్ ఫిలిం ను సంవర్థన చేయటానికి వాడే రసాయనాలు వేరైతే, కలర్ ఫిలిం ను సంవర్థన చేయటానికి వాడే రసాయనాలు వేరు. ఇన్స్టంట్ ఫిలిం కెమెరా నుండి వెలువడగానే ఛాయాచిత్రం దానంతట అదే సంవర్ధన చెందుతుంది.
ఫిలిం గనుక నెగిటివ్ (ప్రింట్) అయితే C-41 రసాయనాలతో, రివర్సిబుల్ (స్లైడ్) అయితే గనుక E-6 రసాయనాలతో సంవర్థన చేయవలసి ఉంటుంది.
కొన్ని మెళకువలతో ఫిలిం సంవర్థన ఇంటిలోనే చేసుకొనవచ్చును. లేనిచో ల్యాబ్ ల కు పంపవచ్చును. వినియోగదారుని అవసరాన్ని బట్టి సంవర్థన చేయబడ్డ ఫిలిం ను స్కాన్, ముద్రణలు చేయవచ్చును. భారతదేశంలో ఫిలిం ను బొంబాయికి చెందిన ideacreative.in, బెంగుళూరుకు చెందిన filmfotostore.com మరియు GG Welling లు చేస్తారు.
ఏ రకమైన ఫిలిం కు ఆ రకమైన సంవర్థన చేయటం పరిపాటి. అయితే ఒక రకమైన ఫిలిం కు సంబంధం లేని మరొక రకమైన ఫిలిం సంవర్థన ప్రక్రియ ను ఉపయోగించటం వలన విచిత్రమైన/ఆసక్తి గల ఫలితాలు వస్తాయి. దీనినే క్రాస్ ప్రాసెసింగ్ అంటారు
అంతర్జాతీయంగా ఫిలిం ప్రేమికులు సాంఘిక మాధ్యమాలలో గ్రూప్సు చేసుకొని, వారు ఫిలిం పై తీసిన పలు రకాల ఛాయాచిత్రాలను పోస్టు చేసి సంభ్రమాశ్చర్యాలకు లోను చేస్తూ ఉంటారు.ఫిలిం ఫోటోగ్రఫీని విస్తరింపజేయటానికి ఇటీవలె పుట్టుకొచ్చిన ఉపశీర్షికలలో కొన్ని: